Կիևի պատկերասրահ

«Կիևի պատկերասրահ» ազգային թանգարան (), գեղարվեստի թանգարան Կիևում՝ Տերեշչենկովսկայա փողոց, 9 հասցեում։ Մինչև 2017 թվականի մարտը թանգարանը կոչվել է Կիևի ռուսական արվեստի թանգարան։

Պատմություն  
Ռուսական արվեստի պատկերասրահը հիմնադրվել է 1922 թվականին ազգայնացված մասնավոր հավաքածուների հիման վրա, որի համար հիմք է հանդիսացել Տերեշչենկո ընտանիքի հավաքածուն։ 1934 թվականին պատկերասրահը ստացել է թանգարանի կարգավիճակ։

Թանգարանում գործում են հին ռուսական, 18-19-րդ դարերի և խորհրդային արվեստի բաժիններ, որտեղ ներկայացված են գեղանկարչություն, քանդակագործություն, գրաֆիկա, գեղարվեստական արհեստներ։ Գործում են ավելի քան 30 սրահներ, հավաքածուն ներկայացնում է ավելի քան 12 հազար արվեստի գործեր։

Արվեստի ամենահին գործերից են նախամոնղոլական շրջանի «Բորիս և Գլեբ» սրբապատկերը, հուշարձան, որը ստեղծվել է Նովգորոդում, 12-րդ դարի վերջին - 13-րդ դարի առաջին կեսին։ Նախախորհրդային դարաշրջանի ռուսական արվեստի գործերից ներկայացված են Դմիտրի Լևիցկու, Վասիլի Տրոպինինի, Վալենտին Սերովի, Վասիլի Պերովի, Վլադիմիր Մակովսկու, Վիկտոր Վասնեցովի, Իլյա Ռեպինի, Մարկ Անտոկոլսկու, Վասիլի Վերեշչագինի, Միխայիլ Վրուբելի, Նիկոլայ Գեի , Իվան Շիշկինի, Արխիպ Կուինջիի, Նիկոլայ Յարոշենկոյի («Ուսանողուհին») կտավները։

Խորհրդային արվեստը ներկայացված է նկարիչներ Բորիս Իոգանսոնի, Սերգեյ Գերասիմովի, Բորիս Ռյաուզովի, Սեմյոն Չույկովի, Դուրդի Բայրամովի, քանդակագործներ Իվան Շադրի, Սերգեյ Կոլցովի գործերով։

Թանգարանի շինությունը մինչև 1880 թվականը եղել է դաստակերտ՝ մեկ հարկանի տնով։ 1882 թվականին Վիկտոր Շրյոթերի նախագծով ճարտարապետ Վլադիմի Նիկոլաևը կառուցել է երկրորդ հարկը և ընդլայնել կալվածքը դեպի խորքը։ Ներքին հարդարման աշխատանքներն իրականացրել է ճարտարապետ Ֆ. Մելցերը։

Պատկերասրահ

Ծանոթագրություններ

Արտաքին հղումներ 
 Պաշտոնական կայք 

Ուկրաինայի թանգարաններ
1922 հիմնադրված թանգարաններ